NARIADENIE KOMISIE (ES) č. 635/2007
zo 7. júna 2007,
ktorým sa za účtovný rok 2006 ustanovuje výnimka z nariadenia (EHS) č. 1915/83, pokiaľ ide o lehotu na predloženie poľnohospodárskych podnikových výkazov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 6 ods. 2,
keďže:
(1)
V článku 3 ods. 3 nariadenia Komisie (EHS) č. 1915/83 z 13. júla 1983 o určitých vykonávacích pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov (2) sa stanovuje, že počnúc účtovným rokom 2005 predkladá kontaktný orgán Komisii všetky poľnohospodárske podnikové výkazy najneskôr do 12 mesiacov po skončení príslušného účtovného roka.
(2)
Je vhodné, aby sa ako výnimočné opatrenie za účtovný rok 2006 poskytla Dánsku dlhšia lehota na predloženie údajov, aby mohlo ukončiť obnovu informačného systému používaného na spracúvanie účtovných údajov, ktoré sa zhromaždili s cieľom stanoviť príjmy poľnohospodárskych podnikov.
(3)
Opatrenia ustanovené v tomto nariadení sú v súlade so stanoviskom Výboru Spoločenstva pre informačnú sieť poľnohospodárskych účtovných údajov,
PRIJALA TOTO NARIADENIE:
Článok 1
Odchylne od článku 3 ods. 3 nariadenia (EHS) č. 1915/83 predloží Komisii kontaktný orgán v Dánsku za účtovný rok 2006 poľnohospodárske podnikové výkazy v lehote do 18 mesiacov po skončení uvedeného účtovného roka.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. júna 2007